CELEX: 32016D0228
Language: hu
Date: 2015-07-14 00:00:00
Title: A Tanács (EU) 2016/228 határozata (2015. július 14.) a szanálási eljárásról

18.2.2016   
            
            
               HU
            
            
               Az Európai Unió Hivatalos Lapja
            
            
               L 41/20
            
         A TANÁCS (EU) 2016/228 HATÁROZATA
   (2015. július 14.)
   a szanálási eljárásról
   AZ EURÓPAI UNIÓ TANÁCSA,
   tekintettel a Tanács eljárási szabályzatának elfogadásáról szóló, 2009. december 1-jei 2009/937/EU tanácsi határozatra (1) és különösen annak 12. cikke (1) bekezdésére és 14. cikke (1) bekezdésére,
   mivel:
   
               (1)
            
            
               A hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról szóló, 2014. július 15-i 806/2014/EU európai parlamenti és tanácsi rendelet (2) 18. cikkének (7) bekezdése olyan szanálási eljárást hoz létre, melynek során a Tanács felkérést kaphat, hogy hozzon határozatot valamely szanálási program elfogadásáról.
            
         
               (2)
            
            
               2016. január 1-jével kezdődően a Tanács az adott szanálási program elfogadását követő 24 órán belül egyszerű többséggel, a Bizottság javaslata alapján eljárva kifogást emelhet a szanálási program ellen, illetve jóváhagyhatja az Egységes Szanálási Testület által elfogadott szanálási program szerint az Alapból biztosítandó összeg jelentős módosítását, vagy kifogást emelhet ellene.
            
         
               (3)
            
            
               Tekintettel a rendelet 18. cikkének (7) bekezdésében megállapított igen szűk határidőre, célszerű, hogy a Tanács a határozatát írásbeli szavazás útján fogadja el. A szanálási programok kifogásolása, valamint a program szerint az Alapból biztosítandó összeg jelentős módosításának jóváhagyása vagy kifogásolása jellegénél fogva sürgősségi eljárás keretében kell, hogy történjen.
            
         
               (4)
            
            
               Az ügyek sürgősségére való tekintettel a Tanács az eljárási szabályzata 14. cikkének (1) bekezdésében a nyelvhasználatra vonatkozóan megállapított hatályos szabályokban meghatározott nyelvek egyikén megszövegezett dokumentumok és tervezetek alapján tanácskozhat és hozhat határozatot. Ez nem érinti azonban azt a kötelezettséget, hogy a határozatot egy későbbi szakaszban a nyelvhasználatra vonatkozó hatályos szabályokban meghatározott valamennyi nyelven el kell fogadni és ki kell hirdetni,
            
         ELFOGADTA EZT A HATÁROZATOT:
   1. cikk
   (1)   Amennyiben a Tanácsnak – a Bizottság javaslata alapján – a hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról szóló, 2014. július 15-i 806/2014/EU európai parlamenti és tanácsi rendelet 18. cikkének (7) bekezdése szerint határozatot kell hoznia, a Tanács a jogi aktust írásbeli szavazás útján fogadja el.
   (2)   A határozatok elfogadása során a Tanács tanácskozhat és döntéseket hozhat olyan dokumentumok és tervezetek alapján, amelyek csak angol nyelven vannak megszövegezve.
   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.
   Ezt a határozatot 2016. január 1-jétől kell alkalmazni.
   
      Kelt Brüsszelben, 2015. július 14-én.
      
         
            a Tanács részéről
         
         
            az elnök
         
         P. GRAMEGNA
      
   
   
      (1)  HL L 325., 2009.12.11., 35. o.
   
   
      (2)  HL L 225., 2014.7.30., 1. o.